[১]ও আল্লাহ, এমন কেন হয়। আমাকে এভাবে মেরেও সে কিভাবে জামিন পাবে। আমি কি বিচার পাব না। ভাই, আপনারা লিখে কী করবেন। শুনলেনই তো, সে জামিন পাওয়ার সব ব্যবস্থা করে ফেলেছে। এখন আমার কী হবে। সে তো আমার দুলাভাই, ছোট ভাই ও আমাকে মেরে ফেলবে।  শনিবার সকালে হাসপাতালের বিছানায় শুয়ে শাহীনা আক্তার এভাবেই তাঁর শঙ্কা প্রকাশ করছিলেন। তাঁকে পিটিয়ে ও কুপিয়ে আহত করেও স্বামী জামিন নেওয়ার সব ব্যবস্থা করে ফেলেছেন_খবর শোনার পর কেঁদে ফেলেন তিনি। এ সময় ভাই মো. আরিফ বোন শাহীনাকে সান্ত্বনা দেন, যা হবার হবে, আমরা তো তোমার সাথে আছি।  শাহীনা আক্তারের স্বামী মেজবাহউদ্দিন চৌধুরী মিশু ব্রাহ্মণবাড়িয়ার আখাউড়া উপজেলা নির্বাচন কর্মকর্তা। শাহীনা আক্তার ব্রাহ্মণবাড়িয়া সদর উপজেলার খাকচাইল সরকারি প্রাথমিক বিদ্যালয়ের  প্রধান শিক্ষিকা। গত শুক্রবার সকালে স্বামীর মারধর ও দায়ের কোপে আহত হন তিনি। রাতে পুলিশ তাঁকে উদ্ধার করে ব্রাহ্মণবাড়িয়া জেলা সদর হাসপাতালে ভর্তি করে।  এ সময় পুলিশ মেজবাহউদ্দিনকেও আটক করে থানায় নিয়ে আসে। শাহীনার বাবা হাজি হাফিজুর রহমান ভঁূইয়া মামলা করলে নির্যাতনকারী মেজবাহউদ্দিকে গ্রেপ্তার দেখিয়ে শনিবার সকালে আদালতে সোপর্দ করা হয়। আদালত তাঁর জামিন নামঞ্জুর করে জেলহাজাতে পাঠিয়েছেন।  ঘটনা সম্পর্কে শাহীনা আক্তার কালের কণ্ঠকে জানান, ব্রাহ্মণবাড়িয়া পৌর এলাকার দক্ষিণ মৌড়াইলে একটি বাড়িতে ভাড়া  থাকেন তাঁরা। শুক্রবার সকাল ১১টার দিকে তাঁকে বাড়ি থেকে বের হয়ে যেতে বলেন স্বামী। একপর্যায়ে তাঁকে মারধর করা হয়।  শাহীনা আক্তার বলেন, আমার স্বামী অন্য মেয়ের (মামাতো বোন) সঙ্গে প্রেম করে। আমি এ নিয়ে কথা বললে ভয় দেখাত ও মারধর করত। কাল (শুক্রবার) মারার সময় আমি তার হাতে-পায়ে ধরেছি। বলেছি, আমাকে মেরো না। আমি আরেকটা জামা পরে এখনই বের হয়ে যাব। সে আমার অনুরোধ রাখেনি। হঠাৎ একটি দা নিয়ে আমার মাথায় কোপ দিলে রক্ত ঝরতে থাকে। তখন আমি আমার ভাই আরিফ ও বোন শিউলীকে মোবাইল ফোনে বিষয়টি জানাই। চিকিৎসার জন্য যেতে  চাইলে সে আমাকে ঘরে আটকে রাখে। আমার মাথা থেকে ঝরতে থাকা রক্ত সে নিজেই পরিষ্কার করতে থাকে, যাতে কেউ এলে বিষয়টি বুঝতে না পারে। খবর পেয়ে ভাইবোন এসেও আমাকে উদ্ধার করতে না পারলে পুলিশে খবর দেওয়া হয়।  শাহীনার ভাই মো. আরিফ বলেন, খবর পেয়ে বাসায় গেলে দুলাভাই আমার গলা টিপে ধরেন। আমি হাতজোড় করে বলি, আমার বোনকে ছেড়ে দিন, আগে তাঁকে চিকিৎসা করাই। তা না করে বোনকে ঘরে আটকে রাখা হয়। রাত ১০টার দিকে পুলিশ এসে আমার বোনকে উদ্ধার করে নিয়ে আসে।  এদিকে ব্রাহ্মণবাড়িয়া সদর থানায় দায়ের করা মামলায় শাহীনা  আক্তারের বাবা হাফিজুর রহমান অভিযোগ করেন, তাঁর মেয়েকে প্রায়ই নির্যাতন করা হতো। মেজবাহউদ্দিনের সঙ্গে তাঁর এক মামাতো বোনের সম্পর্ক আছে। এসব বিষয় নিয়ে সেদিনও মারধর করা হয়। পাঁচ বছর আগে বিয়ের সময় ও পরে বিভিন্ন সময় মেজবাহউদ্দিনকে আর্থিকসহ নানাভাবে সহায়তা করা হয়। কিন্তু এতেও তাঁর চাহিদা মিটছিল না।  এ ব্যাপারে ব্রাহ্মণবাড়িয়া সদর থানার ওসি আবদুর রব কালের কণ্ঠকে জানান, ওই শিক্ষিকাকে রাত ১০টার দিকে আহত অবস্থায় উদ্ধার করে হাসপাতালে ভর্তি করানো হয়। অভিযুক্ত স্বামীকে গ্রেপ্তার করে শনিবার সকালে আদালতে  পাঠানো হয়।  আখাউড়া উপজেলা নির্বাহী কর্মকর্তা কাজী মুহাম্মদ মোজাম্মেল হক বলেন, বিষয়টি আমি আন-অফিশিয়ালি জেনেছি। তাঁর ব্যাপারে ব্যবস্থা নেওয়ার বিষয়টি দেখবে নির্বাচন কমিশন।  জেলা নির্বাচন কর্মকর্তা মো. শফিকুল আলম খান কালের কণ্ঠকে বলেন, মেজবাহউদ্দিন পুলিশের হাতে আটক হয়েছেন, এতটুকু আমি জেনেছি। আইন তার নিজের গতিতে চলবে।